10
Yesuusa kiittide taphpho lam77i hawaaruntsana
(Mar. 3:13-19; Luqa. 6:12-16)
1 Yesuusa taphpho lam77i tamaaruntsana faago xeegii, tuna ayyaana kessode fanan hyargge ubbappa fatstsode fana unttis adetits wolqqa inggida.
2 Yesuusa kiittide taphpho lam77i hawaaruntsi suntsita; tiinize Phexiroosa gaaze Simoona E ishe Inddiriyase, Zabdiyoosa na7a Yayqooban E ishe Wahannisan, 3 Filphoosa Bartolomiyoosa, Toomaasa qaraxe gachchize Maatoosa, Ilfiyoosa na7a Yayqooba, Taadiyosa, 4 fa gaditis yiqsinttize Simoonan Yesuusa aatsii inggide Yesqorootu Yihuda.
5 Yinna taphpho lam77untsi Yesuusa kiittii dakkitera, «Ayhude maaqqoosse worzhago hyanggippete, mahi Samaara asunts kataman gelippete. 6 Yezin Isra7eele keetstsappa maaqqide sekka dhabide duruntsago hyanggote. 7 Ize hyanggi, ‹Salo ka7itumo ukkida› ga7i ohote. 8 Hyargginttizuntsana fatstsote, hyayqqiduntsana hyayqqoppa dentstsote, qursuma hyargginttizuntsana geeshii fatstsote, tuna ayyaana kessote. Yin hyarii ekkidanno hyarii inggote.+ 9 Yin kiistte worqqa, woy bira santtime aykkippete. 10 Yin oges karxite, lam77i ma7o, woy caamma woy gufe aykkippete; oochchizuntsis hyayno quma beezane.
11 «Yin fettii katama woy kara gancce gelize wode yinttana mokkii ekkodes ufayttize asi koyi E kara gelote; yin qitode wontsis ize gam7ote.+ 12 Mahi oode karan gelitera saritsote. 13 Yinna keetsita yinttana mokkiko yin saritside sartta unttana yello, yezin un mokkanxiko yin saritside sartta yinttis suub maaqqo. 14 Ooden yinttana mokkanxiko yin ohize baz si7anxiko yinna keetsitifa woy yinna katamttippa kezitera yin tohite yeze xurito fixxii kezote. 15 Ta yinttis turo ohine; Xoozze firdda qamma yinna katamttippa Soodomasin gamoora katamitis firdda eeroda.+
16 «Ta yinttana duro fana suudhumuntsi gidda dakkoda. Yinnii gisho, shooshi fana cincca, wolle fana aada maaqqote.+ 17 Asuntsi yinttana firddize daynnuntsis aatsii inggoda, mahi Ayhude woosa keetstsa yinttana garaafoda. Yinnii gisho, unttappa naaginttote.+ 18 Ta gisho ga7i yinttana worzhito ahizunts tiino kaatuntsi tiino kanggoda. Un tiintte Ayhude maaqqoosse worzhunts tiino eqqii yin ta baz markkidhoda.+ 19 Yezin yinttana firddas aatsii inggize wode waaga7i mahode ga7i un7inttippete; yinna saate yin gawude baz Xoozii yinttis inggoda. 20 Akkos gayko, yinttana ohize yin Aday Geeshi Ayyaanappa attin yinttana baaya.
21 «Ishay fa ishaya, aday fa na7aya, hyayqos aatsii inggoda, na7untsi fana yeliduntsalla afa denddii unttana wodhissada. 22 Ta gisho ga7i asi ubbuntsi yinttana ixxoda, yezin wurssutsi yellodes miinggide attoda.+ 23 Fettii kara gancceppa yinttana un bay7iko melle katama bettote. Taanii yinttis turo ohine; As Na7ay yo7ode wontsis, yin Isra7eele katama ubba kantsaama.+
24 «Tamaaruntsi fa asttamaarzeppa, arizen fa laatstseppa aadhoos. 25 Tamaarize fa asttamaarize, arize fa laatstsize fana yiiko ees maaqqada. Karttii aday Bi7elzebuula gayko E kara asuntsana wayzi wozzii iissii xeegoso?+
26 «Yikke, asis zhashitippete. Geenggide baz qonccoda, Aachinttide baz geesha kezikaayzara attoos.+ 27 Taanii yinttis dhuma ohize baz yin foo7o ohote; ta yinttis hyaye kalkashide baz zoozella awaajjote.+ 28 Ashop attin shemppo wodhodes dandda7osuntsis zhashitippete. Yezin shemppiton ashton gaanname dhabssodes dandda7ize Xoozzes zhashtote. 29 Lam77i buubbe landduntsi fettii santtime bayzinttoossane? Yi7op attin, unttappa fetayn yin Xoozze gaykaayzin sa7a wodhdhoos. 30 Melle atto yezin, yin omma isintsitan faydintti yene. 31 Yikke, gaama buubbe landduntsappa yin aadhize gisho zhashitippete.
32 «As tiino taas markkidhize ubbuntsis taanin salo yeze ta aday tiino markkidhada. 33 Yezin as tiino tana kaddizaya taanin salo yeze ta aday tiino kaddoda.
34 «Taanii sa7alla lo77o ko7odes yi7ida yinttis aazippe. Taanii olappa attin sarotits ko7odes yi7ikaaya.+ 35 Taanii yi7idanna,
«Na7aya adeppa
maachi na7ito inttippa
Na7ay machchito azinze inttippa shaakkodes.
36 Asis morkkuntsi E kara asuntsana maaqqoda.» +
37 «Taappa aatsii fa adaya woy fa intto kadhize, ta baz maaqqodes beezoos. Fa dhiiratsi na7aya woy fa maachi na7ito taappa aatsii kadhize, ta baz maaqqodes beezoos. 38 Fa masqala tookkii tana kaalloosse ooden ta baz maaqqodes beezoos. 39 Fa shemppito ashshodes koyze dhabssoda, yezin fa shemppito ta gisho aatsii inggize ashshoda.+
40 «Yinttana mokkize tana mokkane, tana mokkize mahi tana kiittidaya mokkane.+ 41 Nabe nabe suntsite mokkize, nabe fana waaga ekkoda; mahi xilliza xillo suntsite mokkize, xillize fana waaga ekkoda.+ 42 Ta yinttis turo ohine; hyantsi ta tamaaruntsappa eerize fetay tana kaallize gisho melle atto yezin eeratsi toya hyaatsi inggiko E waagita dhaboos» yagayda.
+ 10:8 Luqa. 10:4-12 + 10:11 1 Qoro. 9:14; 1 Ximo. 5:18 + 10:15 Hawa. 13:51 + 10:16 Maato. 11:24; Medho 19:24 + 10:17 Luqa. 10:3 + 10:18 Mar. 13:9-11; Luqa. 12:11-12; 21:12-15 + 10:22 Mar. 13:12; Luqa. 21:16 + 10:23 Maato. 24:9; Mar. 13:13; Luqa. 21:17; Maato. 24:13; Mar. 13:13 + 10:25 Luqa. 6:40; Waha. 13:16; 15:20 + 10:26 Maato. 9:34; 12:24; Mar. 3:22; Luqa. 11:15 + 10:27 Mar. 4:22; Luqa. 8:17 + 10:34 2 Ximo. 2:12 + 10:36 Mik. 7:6 + 10:39 Maato. 16:24; Mar. 8:34; Luqa. 9:23 + 10:40 Maato. 16:25; Mar. 8:35; Luqa. 9:24; 17:33; Waha. 12:25 + 10:41 Luqa. 10:16; Waha. 13:20; Mar. 9:37; Luqa. 9:48