5
Laatstse ye7ito giigii naagote
1 Ta ishuntso, hyanna hyanode woden agina yinttis xaafodes koshshoos. 2 Laatstse qammita kayzo qamma ye7izanni fana yo7odanno yin loytsii erane. 3 Asuntsi, «Sa7a saro, akkon hyanoos» yagaazin, maacho yelo dha7e aykkizanni fana dhabe un qoppikaayzin unttalla afa yo7oda. Un akko ogeran kessii ekkaama.+
4 Yezin nu ishuntso, yinna qammita yinttis kayzo ye7izanni fana yo7odes yin dhuma baaya. 5 Yin ubba foo7o asin awara yeze asi; nuunii qamma asi woy dhuma asi baaya. 6 Yinnii gisho, nuunii mellunts genttizanni fana genttodes beezoos; nuunii barkkodesin giigii yessades beezane. 7 Genttizuntsi qamma genttane; matsinttizuntsi qamma matsinttane. 8 Yezin nuunii awara asi maaqqide gisho giigii yessades beezane. Ammanon siiqo xurure fana ma77i, atotits ufayssi omma gaddize ola meqo barneexa gaddii yessades beezane. 9 Xoozii nuna nu Laatstse Yesuus Kiristtoosa baggara kumutsi atotitsi ekkode fana doorida fattin kachchis doorikaaya.+ 10 Nuunii faxa yeziko woy hyayqqiko, Kiristtoosa ye7ize wode eera wolla yessade fana Kiristtoosa nu gisho hyayqqida. 11 Yinnii gisho, yin tiino oochchizanni fana, fetay fetayra zorinttoten mintsitsote.
Wurssutsi zoren saritse
12 Nu ishuntso, yin gidda oochchii labbizuntsana, Laatstse suntsite yinttana kaalitsode fanan zorode fana dooriduntsana bonchchode fana yinttana woossane. 13 Un oochchize oochiti gisho unttana gaama bonchchoten siiqote. Fetay fetera sarora yezote.
14 Nu ishuntso, nuunii yinttana zorane. Boozuntsana kaccote; zhashtizuntsana mintsitsote; labbiduntsana maaddote; as ubba dandda7ote. 15 Ooden iita gisho iita mahaame fana naaginttote. Yin wolisin as ubbas lo77o baz oochchodes minggote.
16 Ubba wode ufayttote. 17 Ubba wode Xooz woossote. 18 Ubba baza galatote. Kiristtoos Yesuusa baggara Xoozii yinttappa koyzanna yinno.
19 Geeshi Ayyaana tama dhabsippete. 20 Tinbbite qaala leqqippete. 21 Ubba baz fattanote; lo77o baz ekkote. 22 Iita baz ubbappa hyaakkote.
23 Saro inggize Xoozze fa ommite yinttana geesho. Nu Laatstse Yesuus Kiristtoosa yo7ode qammas, Xoozii yin ayyaana, yin shemppiton yin kumutsi galtto bore baytsi naago. 24 Yinttana xeegize ammaninttidaya maaqqide gisho yinno E foloda.
25 Nu ishuntso, nuus Xooz woossote.
26 Ammanze asuntsana ubba geeshi yeerinttera saritsote.
27 Yin hyanna kiitto ammanze as ubbuntsis nabbabode fana Laatstse suntsite yinttana woossane.
28 Nu Laatstse Yesuus Kiristtoosa aadho keehatitsi yinttara maaqqe. Amin77e.
+ 5:3 Maato. 24:43; Luqa. 12:39; 2 Phex. 3:10 + 5:9 Isa. 59:17; Efe. 6:13-17