10
1 Ta ishuntso, ta kumutsi wozintte ta amudhizannan Xooz woosizanna Isra7eele attode fana. 2 Un Xoozis mishinttane yezin, turii eratitsappa mishinttosanno ta markkidhane. 3 Un Xoozze xillotits ogito eranxii ixxii, fa omma xillotitsi kaallidap attin Xoozze xillotitsi koyikaaya. 4 Asi ubba ammanora xillode fana Kiristtoosa higge folida.
Atotitsi ubbuntsis
5 Asi higge naagii ekkize xillotitsibaz Muse xaafittera, «Higge naagize oonin yinna higgito naagii de7o yezane»+yagayda. 6 Yezin ammanora ekkize xillotitsbaz ga7inttidanna hyanno: «Ne wozintte, ‹Oonii salo kessade?› yaga7ippe; yinna Kiristtoosa wodhissades. 7 Woy, ‹Sulle sa7a oomo wodhdhode oode?› ga7ippe; yinna Kiristtoosa boozappa kessodes.+ 8 Yezin yaga7i xaafinttida: ‹Qaala ne kale; ne doontte ne wozintte yene› Nuunii yinttis ohize ammano qaaltta hyanno.
9 «Yesuusa Laatstsii» ga7i ne doontte markkidhiko Xoozii eza hyayqoppa dentsidanno ne wozintte ammaniko, ne attoda. 10 Asi fa wozintte ammanii xillane; fa doontte markkidhii attane. 11 Geeshi maxaafite, «Eza ammanze oonin yeellidhoos»+yagayda. 12 Fettii Xoozze ubbunts Laatstsii maaqqide gisho Ayhuduntsana maaqqin Ayhude maaqqoosse asuntsi gidda dummatitsi baaya. E fana xeegize ubbuntsis fa anjjito gaantsi inggane. 13 «Laatstse suntsito xeegize oonin attoda.»+
14 Yeezin, un ammanosara wayzi eza xeegodes dandda7e? Un E baz si7ikaayzara wayzi eza ammanodes dandda7e? Mahi unttis qaala ohize asi baayzin, wayzi eza si7odes dandda7e? 15 Kiitinttide asi baayzin, qaala wayzi ohinttodes dandda7e? Geeshi Maxaafite, «Ufays Wonggele ohize asuntsi tohita wayzi lo77o yessa!» yaga7i xaafinttida.+
16 Yezin Isayaasa, «Laatstso, nu markkatitsito oode ammanido?» yaga7idanni fana, ubbuntsi Wonggele ammanikaaya.+ 17 Yinnii gisho, ammano sissappa ye7ine; si7izannan Kiristtoosa qaalappa ye7ine.
18 Maaqqo yezin, Isra7eele asuntsi qaala si7ikaaya ga7ene? Ade si7ida. Geeshi Maxaafite,
«Un ootsita sa7a ubba sinttida,
un qaaltta sa7a gaxa yellida»+yagayda. 19 Yezin Isra7eele asuntsi erikaaya ga7ene? Muse zaga,
«Taanii yinttana leqinttide asuntsara qiirissada;
mahi eeya asuntsara yinttana qiirissada»+yagayda.
20 Mahi Isayaasa,
«Tana koykaayze asuntsis benttida;
tana oocikaayze asuntsis qonccida»
+yaga7i zhashtikaayzara ohida.
21 Yezin Isra7eele baz ohittera,
«Ubba qamma kiitinttoosse asuntsisin
tana ixxize asuntsis ta kushito miccida»+yagayda.
+ 10:5 Leewe 18:5 + 10:7 Mahe 30:12-14 + 10:11 Isa. 28:16 + 10:13 Iyu. 2:32 + 10:15 Isa. 52:7 + 10:16 Isa. 53:1 + 10:18 Maz. 19:4 + 10:19 Mahe 32:21 + 10:20 Isa. 65:1 + 10:21 Isa. 65:2