12
Kiristtoosar kille de7o
1 Yikke, ta ishuntso, Xoozza ufayssize, de7on geeshi zharsho mahi, yin galtto shiishode fana taanii yinttana Xoozze maarotitsite woossane. Yinnan Xoozza yin goynodes beezize turii oge. 2 Lo77o, ufayssizen folo maaqqide Xoozze qofa shaakkii erodes yin wozintte laaminttotep attin hyanna alamito aazippete.
3 Xoozii yin fetays fetays inggide ammanttii fana wozinaama asi fana qoppote. Qoppodes beezizannippa aatsii yinttana dummuzii, uturara qoppipete ga7i taas ingginttide aadho keehatitsite yinttis ohine. 4 Nu fettii gallitii gidda dumma dumma billituntsi yene; yinna dumma dumma billituntsis dumma dumma oocha yene. 5 Yinnii gaar, nuunii gaama asi maaqqikon Kiristtoosara fettii galla maaqqida. Nuunii fettii galla maaqqii dumma dumma billite fetay fetayra aykinttida. 6 Nuus ingginttide aadho keehatitsite dumma dumma imo yene. Nu imotta tinbbite ohe maaqqiko, nuus yeze ammanttii gaar ohodes beezane. 7 Nu imotta melluntsana maade maaqqiko, yinna oochite minggodes beezane; tamaarsse maaqqiko, yinna tamaarssite minggodes beezane. 8 Nu imotta melluntsana mintsitse maaqqiko, miinggi mintsitsodes beezane. Nu imotta nuus yeze bazappa melluntsis ingge maaqqiko, wozinappa inggodes beezane. Nu imotta ahe maaqqiko, miinggi ahodes beezane. Nu imotta melluntsis keehe maaqqiko, ufayssara keehodes beezane.
9 Yin siiqita afurappa kattara maaqqodes beezoos. Iita baz ixxote; lo77o baz mintsii aykkote. 10 Fetay fatayra ishe fana siiqinttote; fetay fetaya bonchchote. 11 Azal7ippete; yin ayyaanar miinggi Laatstsis oochchote. 12 Xoozii inggide ufayssara ufayttote; madha dandda7ote; ubba wode Xooz woossote. 13 Ammanze geeshshuntsana koshshize bazara maaddote; zaqqo mokkote.
14 Yinttana bay7izuntsana anjjote; anjjotep attin baaddippete. 15 Ufayttizuntsara ufayttote; yeekkizuntsara yeekkote. 16 Fetay fetayra fettii qofite yezote. Utura qofa ashshii, yinttana ziqii yiizii, aada asuntsara wolla yezote. Yin yinttana era ga7i qoppipete.
17 Ooden yinttis iita baz oochchiko, ye atstses iita mahippete. As ubba tiino nashshize lo77o oocha oochchote. 18 Dandda7inttiko as ubbara saro yessades yinttis dandda7inttizanno ubba oochchote. 19 Ta ishuntso, yin, yin ommite asis qime mahippete. Xoozii qime mahode fana ees ashshote. Geeshi Maxaafite,
«Taanii qime mahoda;
taanii kushito mahoda»
yagaane Laatstsii, ga7intti xaafinttida.
20 Yezin Geeshi Maxaafite,
«Ne morkkizaya naydhdhiko muzo;
E baridhdhiko ushsho.
Ne yinno oochchiko E ommite
tama qaaqa gussane»
ga7intti xaafinttida.
21 Iita lo77or gamotep attin iitara gaminttippe.