2
Geeshi Ayyaana wodhdhe
1 Phenxeqosxe gaaze qamma yellide wode ammanzunts ubba wolla fettii bessa shiiqii yene.+ 2 Qoppikaayzin damma tookkii ekkii qitode fana yeze baqo guumii saloppa yi7i un yeze keetsite kumida. 3 Mahi tama loxe fana aazize lissanuntsi unttis benttida, shaakkintti shaakkintti un ubbuntsalla bettida. 4 Un ubbuntsi Geeshi Ayyaanara kumii dumma dumma doonara ohinttode fana Geeshi Ayyaana unttis ohode fana inggidannigaar ohe aykkida.
5 Ye wode saloppa oomora yeze sa7a ubbappa yi7ide Xooz zhashtize Ayhuduntsi Yerusalaame yene. 6 Yinna ootsito si7ide wode gaama asi shiiqida. Ammanze asuntsi un fa doonara ohinttodera si7ide gisho 7 gawude baz dhabin gaama qoppii, «Hyantsi ohinttize asuntsi ubba Galila as baane? 8 Yeezin, nuunii, nu yelinttide gade doonar un ohinttodera wayzi si7odes dandda7ido? 9 Nuunii Phartte, Meedona, Elaamen, Mesphexomiya, Yihuda gidda, Qaphadooqiya, Phanxoosa, Isiya, 10 Phirgge, Phinfile, Gibxxe, Qaarena kale yeze Liibiya worada yezuntsana. Nuuppa bagguntsi Roomeppa yi7ide asi. 11 Ayhuduntsin Ayhuduntsi ammano gelide asuntsi, Qarxeesan Arabe asuntsi, Xoozii oochchide damma oochito nu doonar ohinttodera nu si7ine» yagayda. 12 Ubbuntsi gaama qoppii, ga7odebaz dhabin woligo, «Yii7i hyanno akko gawude?» gayda. 13 Yezin melluntsi, «Hyantses kaxxikaayze woyne uzhii matsinttida» yaga7i leqqida.
Phexiroosa ohe
14 Yezin Phexiroosa, taphpho fettii hawaaruntsara denddii eqqii, fa qaaltto dhoqi yiizii, unttago hyannigaara yaga7i ohida: Ayhuduntso, Yerusalaame yeze ubbuntso, ta ohizanno si7ote. 15 Wonttappa hyaydzdzii saate maaqqide gisho yin qoppizannigaara hyantsi asuntsi matsinttikaaya; yinna yin achcha erinttidebaz maaqqo. 16 Yezin hyanna hyanidanna nabe Iyu7eella ohidanna folinttode fana.
17 « ‹Xoozii, wode wurssutsite hyannigaara hyanoda yagaane:
taanii as ubballa ta Ayyaana gussoda.
Yin dhiiratsi na7untsin maachi na7untsi,
tinbbite ohoda.
Yin yidhdhuntsi qonccitsi be7ada;
yin cimuntsi abukko abukkoda.+
18 Yinna wodite tana ammanze dhiiratsi aruntsallan maachi aruntsalla
ta ta Ayyaantto gussoda;
un tinbbite ohoda.
19 Mahi taanii afa salo kille baz,
yeekka sa7a malla beessada.
Suutsi, taman damma cuga qayqayo benttoda.
20 Damman bonchcho maaqqide Laatstse wode,
yellodannippa tiino awa dhumoda;
aginan suutsi fana yi7ada.
21 Yinna wodite hyannigaara yi7oda;
Laatstse suntsito xeegize ooden attoda› yagayda.
22 «Isra7eele asuntso, hyanna qaaltto si7ote. Naazirete Yesuusa oona yezako, Xoozii yin gidda oochchide kille bazin mallan yinttis qonccidanno yin, yin ommite erane. 23 Xoozze tiino qofiten E eritii baggara Yesuusa aadhii ingginttida. Yinttin eza higge baayzuntsi kushe masqalalla suxxii wodhida.+ 24 Yezin hyayqo eza aykkodes dandda7oosse gisho Xoozii hyayqo wolqqa dhabsi eza dentstsida.+ 25 Dawute E baz ohitera,
« ‹Taanii tannaame fana,
Laatstsii ta mizaqite yene.
Laatstsa ubba wode ta tiino be7ine.
26 Yinnii gisho, ta wozintta ufayttida;
ta il7antsite ufayssi kumida;
hyayqqize ta ashita ufayssara yessada.
27 Akkos gayko, ta shemppito si7oole gidda ashshoos.
Mahi ne Geesha wooqas ashshoos.
28 Ne tana de7o oge erisida;
Ne taara yezannippa ta ufaysita kumutsi maaqqane›+yagayda.
29 «Ishuntso, nu aday Dawutebaz ta yinttis geeshi ohoda. Dawute hyayqqii mooginttida; E boozita hyayno yellodes nu kale yene. 30 Dawute nabe maaqqide gisho Xoozii E na7untsappa feta E ka7itumo araatalla bettitsodes ees caaqqide caaqito erane.+ 31 Yinnii gisho, Kiristtoosa denddito tiino bi7i, ‹E shemppita si7oole benttaamannon; E ashita wooqaamanno› ohida.
32 «Xoozii, hyaya Yesuusa hyayqoppa dentsidannis nuunii ubbuntsi markka. 33 Yinnii gisho, Xoozze mizaqi zalara eza dhoqi dhoqi yiizii, ees inggoda ga7inttide Geeshi Ayyaan Adeppa ekkii, hyanno yin hyatte be7izannon si7izanno nuulla afa gussida. 34-35 Akkos gayko, Dawute fa ommite salo kezikaaya yezin:
«Laatstsi, ta Laatstsa, ‹Ta ne morkkuntsana
ne tohita yedhdhize bessi mahode wontsis
hyanne taappa mizaqi zala betto gayda›
yagayda.+
36 «Yinnii gisho, hyay yin masqalalla suxxide Yesuusa, Xoozii Laatstsin Kiristtoosa mahidanno Isra7eele as ubbuntsi turip ero» yagayda.
37 Asuntsi Phexiroosa ga7idanno si7eze wode fa wozintte azzanii bochinttii Phexiroosan hyankuntsi hawaaruntsago, «Ishuntso, yeezin nuunii akko oochcho?» yagayda.
38 Phexiroosa unttago, «Yin nagartta atto ga7inttode gaar nagarttippa maaqqii, yin fete fete Yesuus Kiristtoosa suntsite xammaqinttote. Xoozii inggize Geeshi Ayyaana imo ekkoda. 39 Xoozii inggoda gayde ufays qaala yinttis, yin na7untsisin Laatstsii nu Xoozay faago xeegize hyaako yeze ubbuntsis» yagayda.
40 Phexiroosa unttis melle qaalan gujjii markkidhii, «Hyantsi wobbo asuntsalla yo7odes yeze firddappa yin ommito ashshote» yaga7i zorida. 41 Phexiroosa ohidanno ekkiduntsi xammaqinttida. Ye wode hyaydzdzii mukul maaqqade asuntsi ammanii gujunttida. 42 Un hawaaruntsi timirttera, fettetitsara, wolla katstsa me7eran Xooz woosara miinggi yene.
Ammanze as fettetits de7o
43 Hawaaruntsi kushe gaama kille bazin malla oochinttize gisho asunts ubba zhashtida. 44 Ammanze ubbuntsi fettilla yene; faas yezebaziton ubba fettilla gishinttane.+ 45 Un faas yezebazito bayzi birtto fetes fetes koshshide fana gishane. 46 Ubba wode fettii wozinara maaqqii Xoozze Keetstsa shiiqane. Fa keetstsan fete feta xeegii ufayssaran lo77o wozinara katstsa muune. 47 Xoozza galatittera as ubba gidda nashshinttida. Laatstsi attize shemppo qammite qammite unttalla gujjane.
+ 2:1 Leewe 23:15-21; Mahe 16:9-11 + 2:17 Iyu. 2:28-32 + 2:23 Maato. 27:35; Mar. 15:24; Luqa. 23:33; Waha. 19:18 + 2:24 Maato. 28:5-6; Mar. 16:6; Luqa. 24:5 + 2:28 Maz. 16:8-11 + 2:30 Maz. 132:11; 2 Sam. 7:12-13 + 2:34-35 Maz. 110:1 + 2:44 Hawa. 4:32-35